मनुष्य और पशु के बीच मूलभूत अंतर अंधकार से प्रकाश की यह यात्रा ही है। मनुष्य इसलिए मनुष्य है कि वह अपने परिष्कार का हर क्षण विचार करता रहता है। पशु इसलिए पशु है कि वह मनुष्य की तरह सोच नहीं पाता है। जब तक हम अंधकार से प्रकाश की यात्रा आरंभ नहीं करते हमारी पशुवत जड़ता बनी रहती है। सारांश यह कि अंधकार से प्रकाश की यात्रा हो अथवा बदलाव की अन्य कोई प्रक्रिया, उसके लिए सबसे जरूरी है विचार करना। विचार प्रक्रिया आरंभ किए बिना किसी तरह के बदलाव की उम्मीद करना रेत में से पानी निकालने के समान है। जीवन लक्ष्य की तलाश में हमारा यह भटकाव ही हमारे अज्ञान का प्रतीक है। जीवन को पूर्ण मान कर उसे सही तरीके से जीने की समझ जिसे आ गई उसके लिए हर दिन दिवाली है। और मनुष्य जीवन मिलने के बाद भी जो उसे जीने के बजाय उसके लक्ष्य की तलाश में दर-दर भटक रहा है उसके जीवन में अभी दिवाली आना बाकी है। दीपावली का दीप अंधकार से प्रकाश की इस यात्रा का ही एक छोटा-सा उपक्रम है। यह साधन है साध्य नहीं। साध्य अंतर्मन में व्याप्त अज्ञान के अंधकार को दूर कर स्वयं को ज्ञान के प्रकाश की ओर प्रवृत्त करना है।